《送哲公禅老二首》
宋代·刘弇

有鹤青田来，骨傲九秋老。羽毛鸡鹜间，不复故时好。

吴霜割清梦，一夕落幽岛。哲乎开士秀，佛路著鞭早。

世累糊空云，一以凉飙扫。往闻琅琊觉，禅海卷狂潦。

纷纷方袍子，未易艖䑰到。师如健啖儿，把握攫梨枣。

尔来三十年，方寸不赀宝。鲸钟人谁识，聊徇众击考。

又作云山行，方将同木槁。勿学断缘人，时寄新诗藁。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。